
РЕПУБЛИКА БЪЛГАРИЯ

Министерство на културата

З А П О В Е Д 

№ РД 09-…………../…………… 2020 г.

На основание чл. 13д, ал. 1 и ал. 2, т. 1 от Закона за професионалното образование и обучение, при спазване изискванията на чл. 66, ал. 1 и 2 от Административно-процесуалния кодекс и във връзка с осигуряването на обучението по учебен предмет,

У Т В Ъ Р Ж Д А В А М

Учебна програма за специфична професионална подготовка по учебен предмет „Пантомима“ – учебна практика специалност: код 2120702 „Пантомима”, от професия: код 212070 „Актьор” от професионално направление: код 212 „Музикални и сценични изкуства”, съгласно приложението.

Учебната програма влиза в сила от учебната 2020/2021 година.

БОИЛ БАНОВ

Министър на културата 

Приложение

за специфична професионална подготовка 

по 

ПАНТОМИМА -учебна практика
Утвърдена със Заповед № РД…………………………………………………………2020 г.

СПЕЦИАЛНОСТ:

код 2120702 „Пантомима”

ПРОФЕСИЯ:

код 212070 „Актьор”

ПРОФЕСИОНАЛНО НАПРАВЛЕНИЕ:

код 212 „Музикални и сценични изкуства”

София, 2020 г.

І. ОБЩО ПРЕДСТАВЯНЕ НА УЧЕБНАТА ПРОГРАМА

Учебната програма предназначена за специалност код 2120702 „Пантомима” от професия код 212070 „Актьор” от професионално направление код 212 „Музикални и сценични изкуства” за професионално образование с придобиване на трета степен на професионална квалификация, дневна форма на обучение с прием след завършен седми клас. 

Учебната програма по пантомима - учебна практика е предназначена за специфичната подготовка по професията на учениците от специализираните училища по изкуствата, които се обучават по професия „актьор”, специалност „пантомима” за професионално образование с придобиване на трета степен на професионална квалификация, дневна форма на обучение с прием след VІІ клас. Запознава с методите на обучение за постигане на висока пластическа изразителност на базата на пантомимното актьорско майсторство. Тренировката на тялото, развитието на пластическата култура и овладяването на пантомимната техника ще даде на учениците възможност за провеждане на изразително безсловесно пластично-образно действие, в което е заложено драматично начало и което е способно чрез експресия на тялото и пласирането му в пространството да постига вътрешни и външни действия на образа, да формира характери, да предизвиква чувства, да подсказва намерения и взаимоотношения между изобразяваните лица, да внушава мисли и идеи.

Учебното съдържание е подбрано в съответствие с поставените цели и осъществява междупредметна връзка с учебните предмети от специфичната професионална подготовка – сценично движение, танци, съвременни танцови техники, акробатика и клоунада, актьорство за куклен и драматичен театър, както и с предметите от отраслово-професионалната и общообразователна подготовка.

За по-добро протичане на учебния процес е необходима зала с достатъчен обем, пространство за свободното пласиране в пластическите задачи на учениците, осветителна и озвучителна техника, както и теоретичните часове да се съчетават с практически.

При обучението по специалност „Пантомима”, както и при изучаването на всяко изкуство, теорията и практиката, са органично свързани в единно цяло. Разделянето им в настоящата учебна програма, която представя по-скоро практическата основа, е за административно удобство. За да не се къса връзката с теорията, при организацията на учебния процес, е препоръчително програмите по теория и практика да се ползват в синхрон. Обема от знания и умения предвидени в програмата предполагат допълване учебното време с факултативни учебни часове.
За успешното провеждане на обучението в специалност „Пантомима“, учебното заведение е длъжно да осигури:
· Преподаватели с  висока квалификация по специалността и с образователен ценз гарантиращ способността им да осъществят изпълнението на образователните стандарти предвидени в програмата;

· Учебна зала за репетиции с дюшеци, станки и огледала, както и учебна сцена за публичните изяви;
· Учебната сцена е специално обособено пространство, което имитира камерна сцена и е със специфични изисквания: трябва да има отделни изходи за актьори и публика, да е затъмнено и звукоизолирано, да има обособено място зад или отстрани на сцената, както и специализирано място за осветителен и озвучителен пулт, да има шнурбоден за окачване на осветителни и озвучителни тела, както и на сценично облекло, да има възможност за настаняване на публика. Сцената трябва да е черна и да е предвидена проходимост за внасяне и изнасяне на декори. Пред-сценичното пространство е желателно да е многофункционално и да се преобразува във възможност за лекционен блок, тъй като за провеждане на теоретичната част на актьорските часове не се налага промяна на залата, те са органична част от практическия опит;
· учебни гримьорни, гардероб и съблекални;

· шкафове за съхраняване на реквизита, с които се работи;

· библиотека, съдържаща нужната за специалността литература;

· индивидуални възможности за дигитално проектиране и онагледяване;
Изисквания към обучаващите:
Право да преподават теория и практика по учебни предмети или модули от отрасловата и специфичната задължителна професионална подготовка имат лица с образователно-квалификационна степен „магистър” или „бакалавър” (вкл. „професионален бакалавър“)

Преподавателите трябва:

· да прилагат в учебния процес и следват логиката на утвърдената учебна програма;

· при нужда да мотивират учениците с индивидуални, съобразени с моментните им възможности задачи, в рамките на учебната програма;

· да балансират теоретичните и практически занятия;

· да онагледяват учебния процес;

· да осигурят за общо ползване в ателието, литература, материали, пособия и дигитални устройства, трудно достъпни за всеки ученик поотделно, но крайно важни за успешно протичане на учебния процес;

· да затвърждават наученото или подготвят учебния процес, като се поставят  индивидуални задачи за самоподготовка, осъществими в домашни условия или в училищното учебна сцена;

ІІ. ЦЕЛИ НА ОБУЧЕНИЕТО ПО УЧЕБНИЯ ПРЕДМЕТ

Обучението по предмета пантомима изисква от ученика да придобие висока култура на тялото. За да бъде едновременно артист, танцьор, мим, акробат с убедително сценично присъствие, певец, ученикът трябва да реши комплекс от специфични задачи, които диктуват необходимостта от овладяване на стилизирана пластика. Такава стилизация ще стимулира вътрешно оправданото актьорско поведение и изразителност.

Той трябва да знае:

· каква е спецификата на пантомимното изкуство;

· как се изгражда цялостно сценично движенческо произведение;

· видовете пантомима;

· различните пантомимни и театрални жанрове, специфичните приспособления и умения, които се използват в тях;

· кои са основните  школи и принципи на съвременния тренинг за пантомима;

· основни моменти от историята на пантомимата (общуване в доезиковия период, ритуални игри, архаична, антична, азиатска, средновековна, барокова, класическа и модерна);

· правилата в движението на изразителното човешко тяло;

Той трябва да може да:

· овладее богата палитра от изразни средства ;

· бъде приспособим към всички жанрове, стилове и постановъчни изисквания – от класическата пантомима до най-модерните авангардни търсения и синтез; 

· се движи разбираемо, изразително и естетично в пространството и времето на сцената;

· има създадени умения на за присъствие в сценичното пространство както в пантомимата, така и в драма, кино, телевизия, шоупрограми, различни артистични, медийни и визуални програми, хепънинги, улични спектакли, културна и спортна анимация и др.
Той трябва също да:

· развива своята обща художествена и театрална култура, изучавайки основите на теорията и терминологията в пантомимата, нейната история, основните съвременни методи и упражнения за подготовка на актьора за пантомимен спектакъл;

· усвоява пантомимната артистична техника, да работи върху двигателни навици и умения, да познава общия комплекс от упражнения, възпитаващи обща пластическа култура, да овладява образния език на пантомимата чрез етюд;

· умее да подготви роля и да играе в пантомимното представление;

· да развива личностните качества и умения и способността да ги използва в професионална реална работна среда, да умее да работи в екип и да притежава чувство за отговорност.

ІІІ. РАЗПРЕДЕЛЕНИЕ НА УЧЕБНОТО ВРЕМЕ

Общият брой учебни часове по учебния предмет е 584 часа, които се разпределят по класове в зависимост от типовия учебен план, по който се осъществява обучението.

ІV. УЧЕБНО СЪДЪРЖАНИЕ

Структурирането на учебното съдържание е по раздели и теми. За всеки раздел в програмата са записани препоръчителен брой учебни часове и теми. Учителят конкретизира броя на учебните часове за всяка тема в съответствие с посочените за раздела и разпределя броя на часовете, предвидени по учебния план и по учебната програма в годишното си разпределение.

· За постигане целите на обучението учителят разпределя учебните часове за нови знания, упражнения и контрол;
· За успешното изпълнение на учебната програма е добре в  плана на училището да предвидят ФУЧ – факултативни учебни часове както е препоръчано по горе.
Раздел 1. ОСНОВИ НА АКТЬОРСТВОТО В ТЕАТЪРА НА ПАНТОМИМАТА

ПЪРВИ ГИМНАЗИАЛЕН ЕТАП

VІІІ КЛАС

	№ по ред
	Наименование на теми и раздели
	Брой часове

	1.
	Основи на актьорството в театъра на пантомимата
	108

	1.1.
	Основи на практиката в пантомимата
	54

	1.2.
	Основни съвременни методи и упражнения за подготовка на актьора за пантомимно представление
	54

	1.4
	Изходно ниво. Подготовка и представяне на годишен спектакъл.
	12

	
	                                                           Общ брой часове:
	108


Раздел 1.1 Основи на практиката в пантомимата
1.1.1 – 1.1.8 Физически екзерсиз, усвояване на комплекса от загряващи упражнения в класическата пантомима, разделяне на тялото на три основни и три спомагателни зони: глава-гърди-таз; лице-ръце-крака
1.1.9 – 1.1.16 Прибавяне на балансови упражнения към класическия физически екзерсиз, засягащи трите основни и трите спомагателни зони: глава-гърди-таз; лице-ръце-крака
1.1.17 – 1.1.24 Упражнения за статика – поза, движение, жест, оправдание – статуарен мим
1.1.25 – 1.1.32 Упражнения за динамика – отказ, движение, точка, оправдание – сцени без думи
1.1.33 – 1.1.40 Мим и мономим в класическата пантомима – изразителност на тялото чрез пласиране в действие на вътрешните идеи, намерения, чувства, страсти, инстинкти и потребности
1.1.41 – 1.1.48 Упражнения за: концентрация и фокус на движението, мускулна и емоционална памет; първи опити за създаване на история от пози (комикс, сториборд на едно случване в пространството и времето)
1.1.49 – 1.1.54 Стилизацията в пантомимата като набор от изразни средства: задачи със стилизиране на битови и емотивни действия в кратки, ясни и знакови пантомимни действия в два ключа – драматичен и образен
Цели на раздел 1.1: Усвояване на основните принципи на класическата загрявка в пантомимата. Ред (система) на екзерсиза; нещо което ги подготвя за всякакви движения. Липса на музика, огледала и опорни точки (станки, уреди). Работа малко над прага на възможностите на тялото; търсене на границите (максимума). Създаване на увлечение в загрявката, създаване на настроение. Премахване на напрежението, отвъртане крановете на тялото. Неотпуснатост – тонус – ненапрежение. Влизане в тялото и съсредоточаване (концентрация) само в него. Работа с цяло тяло (тотално). Отделяне (изолация) на различните части на тялото, овладяване и прецизно управление.

Създаване флуидност на тялото, за да може мисълта свободно да се изразява чрез него. Изпълнение на прости творчески задачи чрез разказ в пози – комикс или сториборд на идеята.
Раздел 1.2. Основни съвременни методи и упражнения за подготовка на актьора за пантомимно представление
1.2.1 – 1.2.4 Упражнения с тояга, Техника „Дърво” – проверка на телесните параметри и възможности
1.2.5 – 1.2.8 Упражнения с тояга, Техника „Водорасло” – изчакване отшумяването на импулса
1.2.9 – 1.2.12 Упражнения с тояга, Техника „Змия” – импулсно подаване на енергия и посока на движение
1.2.13 – 1.2.16 Упражнения с тояга, Техника „Джунгла” – формиране тялото на ученика с тоягата
1.2.17 – 1.2.20 Упражнения с тояга, Техника „Планина” – използване тялото на учителя като препятствие
1.2.21 – 1.2.24 Упражнения с тояга, Техника „Тан-тиен” (земя-небе – кит.) – хармонизация на пасивни с активни движения
1.2.25 – 1.2.28 Упражнения с тояга, Техника „Тайчи” (великият предел на енергията – кит.) – визуализация на основните философски опозиции
1.2.29 – 1.2.32 Упражнения с тояга, 

1.2.33 – 1.2.36 Упражнения с тояга, Техника „Ин-Янг” (опозиция на женско-мъжко – кит.) – преплитане на телата в единна хармонична фигура
1.2.37 – 1.2.40 Упражнения с тояга, Техника „Явайки” (кукли с твърди водачи, водени отдолу) – водене на режисьора, който води актьорите
1.2.41 – 1.2.44 Упражнения с тояга, Техника „Марионетки” (кукли на конци, водени отгоре) – даване начален импулс на режисьора до отшумяване на движението
1.2.45 – 1.2.48 Упражнения с тояга, Техника „Бунраку” (кукли, водени отвътре) – посочване на място, от което тръгва импулса
1.2.49 – 1.2.52 Упражнения с тояга, Техника „Гъсеница” – следване на естественото камшично движение на участниците в групите
1.2.53 Упражнения с тояга, Техника „Куче” – настигане на „опашката” на движението от „главата” на участниците в групите
1.2.54 Упражнения с тояга, Техника „Дракон” – преплитане на участниците в групите, 
Цели на раздел 1.3: Разширяване двигателната култура на актьора-мим чрез азиатската система в пантомимата – „работа с тояга“. Създаване на състояние на неотпуснатост и ненапрежение. Запазване и продължение на импулса между учител и ученик. Хватът на ръцете при изпълнените на упражненията е здрав, така че тоягата да не бъде изпусната; същевременно ръцете са свободни и меки от китките към рамото. Балансовите упражнения отначало се изпълняват бавно; при създаване на доверие и усет във водещия и водения темпото може да се увеличава. Водещият педагог изчаква балансирането на водения (водените) от него, съобразявайки се с ъгловата му скорост. Всички импулсни упражнения се изпълняват след проверка на загрятостта на тялото на водения от страна на водещия.
Раздел 1.4. Установяване на изходно ниво: Установяването на изходно ниво става чрез изпълнение на практическа задача – етюди, създадени от учениците и работени през двата срока, и устно и писмено изпълнение на теоретична задача. 
Раздел 2. ПАНТОМИМНА АРТИСТИЧНА ТЕХНИКА-ПЪРВА ЧАСТ

IX КЛАС
	№ по ред
	Наименование на теми и раздели
	Брой часове

	2.
	Пантомимна артистична техника – първа част
	144

	2.1.
	Овладяване на двигателни навици и умения
	72

	2.2.
	Общ комплекс от упражнения, възпитаващи обща пластическа култура
	40

	2.3
	Изходно ниво. Подготовка и представяне на годишен спектакъл.
	32

	
	                                                           Общ брой часове:
	144


Раздел 2.1. Работа върху овладяване на двигателни навици и умения
2.1.1 – 2.1.8 Телесни разконцентрации, Механичен подход: Създаване на движението на първата част; Запомняне на движението на първата част; Механизиране на движението на първата част
2.1.9 – 2.1.16 Телесни разконцентрации, Механичен подход: Създаване на движението на втората част; Запомняне на движението на втората част; Механизиране на движението на третата част
2.1.17 – 2.1.24 Телесни разконцентрации, Механичен подход: Прибавяне на второто движение към първото; Използване на същата схема при въвеждането на следващи части
2.1.25 – 2.1.32 Телесни разконцентрации, Образен подход: Създаване на движението на първата част; Запомняне на движението на първата част
2.1.33 – 2.1.40 Телесни разконцентрации, Образен подход: Създаване на движението на втората част; Запомняне на движението на втората част
2.1.41 – 2.1.48 Телесни разконцентрации, Образен подход: Мислено прибавяне на първото към второто движение; Бавно изпълнение на двете движения едновременно („кадър по кадър”)
2.1.49 – 2.1.56 Телесни разконцентрации, Образен подход: Забързване на изпълнението до желаната скорост; Използване на същата схема при въвеждането на следващи части
2.1.57 – 2.1.64 Телесни разконцентрации, Проста разконцентрация: На две еднакви части от тялото; На две различни части от тялото
2.1.65 – 2.1.72 Телесни разконцентрации, Сложна разконцентрация: На три и повече части от тялото
Цели на раздел 2.1: Усвояване и работа върху простите двигателни навици (стойка, походка, пози, жестове) и върху сложните двигателни навици в целенасочено и усложнено физическо действие. Разгръщане на актьорските и пластическите възможности чрез множество от комбинации при съчетанието на десетките мускулни групи в човешкото тяло. Разширяване лексиката на актьорския телесен инструмент. Бъдещият ни сценичен герой би могъл да направи видими за зрителя неограничен брой от сили, действащи върху него – и вътрешни, и външни. Последователно овладяване на техническия арсенал на мима-оркестър. Базисно овладян контрол на тялото в различни задачи и темпа, както и съчетанието между отделните му сегменти.
Раздел 2.2. Общ комплекс от упражнения, възпитаващи обща пластична култура
2.2.1 – 2.2.6 Абстрактни упражнения – обща физическа загрявка; Транслация (успоредно придвижване); Ротация (въртене)
2.2.7 – 2.2.12 Абстрактни упражнения – глава, гърди, таз; Писане на цифри и букви; Рисуване на геометрични фигури
2.2.13 – 2.2.18 Абстрактни упражнения – лице, ръце, крака; Писане на цифри и букви; Рисуване на геометрични фигури
2.2.19 – 2.2.22 Синтетични упражнения – разконцентрации в действие; едновременно изпълнение на две и повече паралелни действия в пространството и времето
2.2.23 – 2.2.26 Аналитични упражнения – тотален естетически контрол на тялото; работа върху опростяване на жеста и сгъстяване на физическите действия на мима
2.2.27 – 2.2.30 Дихателни упражнения – ритмично дишане в схеми; алтернативно дишане; очистителни дишания; синкопирано дишане в движение
2.2.31 – 2.2.32 Тренировката Декру-Баро-Марсо
2.2.33 – 2.2.34 Руската система на кръгова тренировка
2.2.35 – 2.2.36 Източни системи на тренировката
2.2.37 – 2.2.38 Тренировката в българската школа по пантомима
2.2.39 - 2.2.40 Продължителност и интензитет на тренировъчните комплекси, преговор на тренировъчните стратегии в пантомимата
Цели на раздел 2.2: Работа на учениците с модули от „абстрактни упражнения”, „аналитични упражнения” и „синтетични упражнения”. Усвояване и работа върху „аналитичен комплекс от упражнения”, влияещи на съзнателния контрол на всяка точка, на всяка група мускули и на управлението на всяка част от човешкото тяло. Усвояване на „синтетичния комплекс от упражнения”, изискващи работа върху използването на няколко мускула или групи от мускули, преминавайки от най-елементарните към по-усложнените задачи. Работа върху дишането и координацията на движенията на цялото тяло на основа на владеенето на всяка група мускули. Основни понятия в алтернативните системи в пантомимата.
Раздел 2.3. Установяване на изходно ниво: Установяването на изходно ниво става чрез изпълнение на практическа задача – публичен концерт-спектакъл по етюди, създадени от учениците и работени през двата срока и работени класически етюди; публична демонстрация на техническите умения; устна защита и писмен тест на теоретична задача.
Раздел 3.  ПАНТОМИМНА АРТИСТИЧНА ТЕХНИКА – ВТОРА ЧАСТ

X КЛАС
	№ по ред
	Наименование на теми и раздели
	Брой часове

	3.
	Пантомимна артистична техника – втора част
	36

	3.1.
	Овладяване на образния език на пантомимата чрез етюд
	30

	3.2.
	Изходно ниво. Подготовка и представяне на годишен спектакъл.
	6

	
	                                                           Общ брой часове:
	36


Раздел 3.1. Овладяване на образния език на пантомимата чрез етюд

3.1.1 – 3.1.8 Овладяване сценарно и пласиране в действие на основните елементи на етюда – колизия, перипетия-катастрофа

3.1.9 – 3.1.10 Създаване на етюди от трите вида – блипантомима, пантомима, миниатюра

3.1.11 – 3.1.12 Създаване на етюди от двата стила – драматичен, образен

3.1.13 – 3.1.18 Създаване на етюди от основните типове драматична пантомима – разказвателна, характерна, плакатна бяла

3.1.19 – 3.1.24 Създаване на етюди от основните типове образна пантомима – алегорична, абстрактна, символна, философска

3.1.25 Композиция на етюда в сценичното пространство и принципи за общуване с въображаемата среда и партньори в етюда 
3.1.26 Построяване на външна и вътрешна линия на физическите действия в етюда; Оправдание на външните действия чрез вътрешния монолог на мима

3.1.27 Компресиране на време и пространство – основни принципи на прилагането му
3.1.26 Селекция на изразните средства и действията в етюда; методология на подбора, изчистването на излишното и окрупняване на останалото
3.1.27 Работа върху завършения етюд и партньорството с публиката

3.1.28 Изграждане на различни взаимоотношения с публиката – рампа, общуване, отчуждение, интеракция

3.1.29 Публична проверка на етюда и скали за оценяване на зрителското въздействие върху мима, както и на мима върху публиката
3.1.30 Методи за поддържане на етюда преди всяко публично изпълнение

Цели на Раздел 3.2: Овладяване на „сценично действие”, „сценичен етюд” и видовете сценично действие в пантомимата. Усвояване на елементите, съставляващи сценичното действие (мотиви, обстоятелства, цел, задача, приспособления), с елементите, съставляващи сценичната задача (действия и цел) и определяне на изискванията към пантомимния етюд (сюжет, композиция, сценично действие, обстоятелства, общуване, взаимодействие с обкръжаващата среда). Работа върху сценичното действие в пантомимния етюд чрез стилизация на жестовете, условност на формата и съдържанието, алегоричност на образите и образни внушения. Работа върху авторски етюд, създавайки логическа и последователна външна линия на физическите действия, а успоредно с това линията на логиката в стилистиката на пантомимното изкуство.

Раздел 3.2 Установяване на изходно ниво: Установяването на изходно ниво става чрез изпълнение на практическа задача – публичен концерт-спектакъл по авторски етюди, създадени от учениците и работени през двата срока; устна защита и писмен тест на теоретична задача.
Раздел 4. ПОДГОТОВКА НА РОЛЯ И ИГРА В ПРЕДСТАВЛЕНИЕ – ПЪРВА ЧАСТ

ВТОРИ ГИМНАЗИАЛЕН ЕТАП

XI КЛАС
	№ по ред
	Наименование на теми и раздели
	Брой часове

	4.
	Подготовка на роля и игра в представление – първа част
	116

	4.1.
	Основни средства за изграждане на образа в пантомимата
	58

	4.2.
	Овладяване на образния език на пантомимата чрез работа с въображаеми предмети и въображаеми препятствия
	36

	4.3.
	Изходно ниво. Подготовка и представяне на годишен спектакъл.
	22

	
	                                                           Общ брой часове:
	116


Раздел 4.1. Основни средства за изграждане на образа в пантомимата
4.1.1 - 4.1.8 Създаване на етюди, използвайки разгръщането на ситуацията – безситуационност, безконфликтност, колизия, същински конфликт; Преодоляването – борбата с обстоятелствата и обществото

4.1.9 – 4.1.16 Усвояване на композиционните принципи в етюда и линиите в пространството: Линия на активността: напред и назад; Линия на компромиса: наляво и надясно; Линия на самочувствието: нагоре и надолу

4.1.17 – 4.1.24 Рисуване на кроки като инструмент за създаване на пространствена композиция; Делене на тактове като инструмент за създаване на времева композиция

4.1.25 – 4.1.32 Методи за минимизация на действието във време-пространството на етюда; стратегии и степени за преувеличение на жеста, тежест на жеста

4.1.33 – 4.1.40 Овладяване на: лицеизраза като част от мимиката на тялото; пластическото поведение – ключ към стила на етюда; жест, мимика и пластика в етюда

4.1.41 – 4.1. 48 Подходи за обобщение в сюжета и пласиране в действие; Философско послание на етюда – от сюжета, през основната мисъл до свръхзадачата; създаване на етюди на философската пантомима, чрез примери от класиката

4.1.49 – 4.1.58 Изграждане на философското послание и неговото пласиране в действие; елементи на образа и етюди за създаване на пълнокръвен пластически образ
Цели на Раздел 4.1: Овладяване на сспециално подбрани сценични действия в композиционната постройка, характеризиращи се с особена сгъстеност и концентрираност, с преувеличено подчертаване на жеста, мимиката и пластическото поведение, за да се постигне по-голяма изразителност и художествена характеристика на интерпретирания образ или събитие и философско осмисляне на човека, на неговото място в света, на взаимоотношенията му с хората и природата. Авторски прочит на класически етюди и насочване вниманието на учениците към философското обобщение, пласирано в действие. Методология за изграждане на пластическия образ на сцената.
Раздел 4.2. Овладяване на образния език на пантомимата чрез работа с въображаеми предмети и въображаеми препятствия

4.2.1 – 4.2.4 Оразмеряване на пространството по системата на Делсарт
4.2.5 – 4.2.8 Оразмеряване на пространството по системата на Декру
4.2.9 – 4.2.12 Оразмеряване на пространството по системата на Баро
4.2.13 – 4.2.16 Оразмеряване на пространството по системата на Марсо
4.2.17 – 4.2.20 Усвояване на основните линии в пространството – геометрия на сцената;  Основни форми в пространството – кръг, квадрат, триъгълник; Изчертаване на фигури с всички части на тялото; Динамика на фигурите и пропорции спрямо тялото на мима
4.2.21 – 4.2.24 Трите базисни техники на пантомимата – Неподвижна точка – първи понятия; обиграване с всяка част на тялото; превръщане в неподвижна плоскост; конфликт на човека с неподвижната материя около него
4.2.25 – 4.2.28 Трите базисни техники на пантомимата – Бутане-дърпане – принципът не искам-искам; варианти на техниката като избутване и издърпване; локален и тотален подход към техниката; обем на избутваните и издърпваните обекти
4.2.29 – 4.2.32 Трите базисни техники на пантомимата – Импулс-вълна – логика на зараждането и предаването на импулса; линия на импулса; вътрешен и външен импулс
4.2.33 – 4.2.34 Принципи при работата с въображаемите предмети – по-малки и по-големи
4.2.35 – 4.2.36 Илюзия при работата с въображаеми предмети
Цели на Раздел 4.2: Изследване на геометрията на въображаемите предмети, започвайки от „рисунката” на въображаемата плоскост от прави линии и прости геометрични фигури (кръг, овал, квадрат и др.), а по-късно от въображаеми обеми (куб, балон, пирамида и др.). Овладяване на следващата степен на усложнение – обработката на „неподвижни точки”, които трябва да останат неподвижни при всяко движение и тренировка на усещането за „неподвижния интервал” (разстоянието между две „неподвижни точки”). Оценяване на въображаеми сили на взаимодействие между ученика и препятствията; анализирайки взаимодействието с реални предмети), което преминава през два етапа: „препятствията ме побеждават” и „аз побеждавам препятствията” – техниката „бутане-дърпане“. Техниката „импулс-вълна“ с нейните варианти на сцената. 

Раздел 4.3. Установяване на изходно ниво: Установяването на изходно ниво става чрез изпълнение на практическа задача – публичен спектакъл, създаден от педагога и игран от учениците, работен и представян регулярно през двата срока; устна защита и писмен тест на теоретична задача.
Раздел 5. ПОДГОТОВКА НА РОЛЯ И ИГРА В ПРЕДСТАВЛЕНИЕ – ВТОРА ЧАСТ

XII КЛАС
	№ по ред
	Наименование на теми и раздели
	Брой часове

	5.
	Подготовка на роля и игра в представление – втора част
	116

	5.1.
	Работа върху алегорична пантомима и мимодрама
	60

	5.2.
	Изходно ниво. Подготовка и представяне на годишен дипломен изпит за придобиване на професионална квалификация.
	56

	
	                                                           Общ брой часове:
	116


Раздел 5.1. Работа върху алегорична пантомима и мимодрама в спектакъл

5.1.1 – 5.1.10 Репетиции на маса за пантомима, театър на движението и танцов театър; Прочит на сценария (либретото); Анализ на сценария по точки; Техника на представлението; Стилови особености и образ на спектакъла; Усвояване на допълнителни умения; План на репетициите до премиерата
5.1.11 – 5.1.20 Създаване на Скица на спектакъла и действена партитура в мимодрамата; Кроки и тактово делене – инструменти на мимографията; разработка на ролята и алегорията в мимодрамата – от героите до образите; Заместване и пренасяне на качества в алегорията и метафората; Алегоричен герой и герой-алегория; Животински студии – първа стъпка към алегорията
5.1.21 – 5.1.30 Разработка на епизодите; Принципи на създаването на масов образ; Техника на колективния образ – унисон, канон, контрапункт; епизоди с предмети – алегория на външното подобие; епизоди със знакови личности и герои – прототип и архетип
5.1.31 – 5.1.40 Разработка на сцените с допълнителни умения; игра на алегории – Любов, Живот, Смърт и др. под; физически и философски понятия – Пространство, Време, Материя, Смисъл на живота, Крайност, Безкрайност
5.1.41 – 5.1.50 Чистене на спектакъла по музика и по темпоритъм; създаване на действено-зрелищна структура; създаване на релищният компонент като комбинация от атрактивни и дивертиментни части; оправдание на зрелището чрез действието; Изграждане на ролята, жалони в действието
5.1.51 – 5.1.60 Генерални репетиции; Изграждане на ролята, зърно и перспектива на образа; основно послание – пласирано в действие; свръхзадача на образа; завършеност и повторяемост на постигнатия пластически рисунък, актьорска защита на образа и темпоритъм на спектакъла.
Цели на Раздел 5.1: Възпитание в учениците на стремеж към ярка външна и вътрешна силно индивидуализирана характеристика на персонажите, а съдържанието е почерпено пряко от действителността и се базира на максимално сходство и илюзия с нея. Създаване на навици за изграждане на образна пантомима (в частност една от формите и алегоричната пантомима) – заместване, алегория, деформация на натурата, използване на метафората. Подготовка и работа върху мимодрама и алегорична пантомима, използвайки средствата на условността и стремеж към максимално обобщение на жизнените факти и явления и философско осмисляне на човека, на неговото място в света, на взаимоотношенията му с хората и природата.

Раздел 5.2. Установяване на изходно ниво. Подготовка и представяне на годишен дипломен изпит
Установяването на изходно ниво става чрез изпълнение на практическа задача – публичен алегоричен дипломен спектакъл, създаден от педагога и игран от учениците, работен и представян регулярно през двата срока; устна защита и писмен тест на теоретична задача. Изпит пред комисия и писмена защита на образа в спектакъла.
V. ОЧАКВАНИ РЕЗУЛТАТИ ОТ ОБУЧЕНИЕТО

Основната цел на предмета е чрез работа върху въображението и импровизационните възможности на учениците да се подпомогне по-яркото им сценично присъствие в камерния, тематичния и сюжетния етюд.

На базата на основните правила и изисквания при изграждането на художествения образ от пантомимния актьор – чрез мимика, пластика, движения, учениците от специалността „пантомима” да се изградят като универсални артисти – мимове.

